**เรื่องเล่า ขอโอกาสอีกสักครั้งหนึ่ง**

1. เรื่องเล่า : ขอโอกาสอีกสักครั้งหนึ่ง

 โดย...นางสาวอัจฉราพร สหวิริยะสิน พยาบาลวิชาชีพชำนาญการ โรงพยาบาลโคกโพธิ์

2. คำสำคัญ : ขอโอกาส

3. สรุปผลงานโดยย่อ :

 กริ๊งงงงงงงงงงง..............เสียงโทรศัพท์ตรงหน้าดังขึ้น ในขณะที่ข้าพเจ้ากำลังคีย์ข้อมูลผู้ที่มารับบริการเจาะเลือดเพื่อตรวจหาการติดเชื้อเอชไอวีของโรงพยาบาลโคกโพธิ์ในโปรแกรมสำนักงานหลักประกันสุขภาพแห่งชาติ (สปสช.) ข้าพเจ้ายื่นมือไปรับโทรศัพท์ "สวัสดีค่ะ.....คลินิกสานฝัน....อัจฉราพร กำลังพูดสายอยู่ค่ะ" ทันใดนั้นเสียงจากต้นสายก็พูดมาตามสายโทรศัพท์ ."ค่ะ น้องปุ๋ย พี่โทรจากตึกชวนชมน่ะคะ มีคนไข้ชื่อนาย.....มาพักรักษาตัวอยู่ที่ตึกคะ ผู้ป่วยมาด้วยอาการอ่อนเพลีย ไอเรื้อรังมีเลือดปน มีไข้เรื้อรัง เหนื่อยง่าย" พลันทำให้ข้าพเจ้านึกย้อนไปประมาณ 2 ปีที่แล้วนาย.....คนที่มาเจาะเลือดและพบว่าติดเชื้อเอชไอวี อาทิตย์ถัดมาได้ตรวจหาภูมิคุ้มกัน (CD 4) และผู้ป่วยมาฟังผลภูมิคุ้มกัน (CD 4) ผลพบว่ามีค่าต่ำกว่า 200 เซลล์ต่อไมโครลิตร หลังจากนั้นผู้ป่วยรายนี้ก็ไม่ได้มารับการรักษาตามนัดอีกเลย เจ้าหน้าที่คลินิกสานฝันพยายามโทรติดต่อหลายครั้งแต่ก็ติดต่อไม่ได้ ข้าพเจ้าจึงพูดกับพี่ที่อยู่ในสายต่อว่า "ค่ะ ปุ๋ยจะไปเยี่ยมคนไข้ที่ชวนชมเองค่ะ" หลังจากที่วางสายข้าพเจ้าเดินมุ่งหน้าไปยังตึกชวนชม พอถึงตึกก้อเดินเข้าไปทักทายพี่ๆ "น้องปุ๋ย คนไข้น้องปุ๋ยอยู่ห้อง P5 ค่ะ" พี่พยาบาลผู้ที่รับผิดชอบดูแลผู้ป่วยได้พูดให้ข้อมูล เมื่อสิ้นเสียงพี่พยาบาลข้าพเจ้าก็พูดเพื่อตอบรับ "ขอบคุณค่ะ" และส่งยิ้มให้เพื่อเป็นการขอบคุณ ข้าพเจ้าได้เดินไปหยิบหน้ากากอนามัยมาสวมใส่ เพื่อป้องกันโรคติดต่อระบบทางเดินหายใจ หลังจากนั้นข้าพเจ้าได้เดินมุ่งหน้าไปยังห้องเป้าหมายซึ่งเป็นห้องที่ผู้ป่วยได้พักรักษาตัวอยู่ พอเดินไปถึงหน้าห้องก็พบประตูกระจกมีลักษณะเป็นฝ้ากั้นก่อนเข้าไปในตัวห้อง เพื่อไม่ให้คนที่อยู่ข้างนอกสามารถมองเห็นคนที่อยู่ข้างในได้ ข้าพเจ้าจึงเคาะประตูและพูดว่า "ขออนุญาตเข้าไปในห้องหน่อยน่ะคะ" "ได้เลยค่ะ" เสียงผู้หญิงจากด้านในดังขึ้น ข้าพเจ้าจึงเปิดประตูเดินเข้าไปในห้อง และมองเข้าไปเห็นหญิงสาววัยกลางคนใส่อิญาบกำลังนั่งอ่านอัลกุรอานให้กับผู้ที่นอนอยู่บนเตียง ข้าพเจ้าจำได้ว่าผู้หญิงคนนี้เป็นภรรยาผู้ป่วยเพราะตอนที่ผู้ป่วยมาตรวจหาการติดเชื้อเอชไอวีเมื่อ 2 ปีที่แล้วมีผู้หญิงคนนี้มาด้วย โดยผู้ป่วยได้แนะนำให้รู้จักและบอกว่าเป็นภรรยาของเขา แต่ผู้ป่วยรายนี้ไม่ได้เปิดเผยผลเลือด พลันสายตาไปหยุดตรงผู้ที่นอนอยู่บนเตียง ผู้ป่วยมีร่างกายผ่ายผอมกว่าเดิมเยอะมาก หน้าดำคล้ำ แก้มตอบ คิ้วขมวด ท่าทางอ่อนเพลีย กล้ามเนื้อบริเวณหน้าท้องยุบและขยายตัวตามจังหวะการหายใจ จมูกถูกครอบด้วยอุปกรณ์ที่ใช้ในการให้ก๊าซออกซิเจน "สวัสดีค่ะก๊ะ ปุ๋ยขออนุญาติคุยกับผู้ป่วยก่อนน่ะคะ ก๊ะไปรอข้างนอกก่อนน่ะ" ข้าพเจ้าหันไปพูดกับผู้หญิงข้าง ๆ "ยินดีค่ะบอมอ" หลังจากก๊ะได้เดินออกไปนอกห้อง ข้าพเจ้าได้เอ่ยทักผู้ป่วยขึ้นก่อน "สวัสดีจ้า... เป็นไงบ้าง จำปุ๋ยได้ไหมเอ่ย" "จำได้ครับ บอมออยู่ประจำคลินิกสานฝัน ตอนนี้ผมรู้สึกเหนื่อยมาก ไม่มีแรง มันทรมานอย่างบอกไม่ถูกเลยครับ" "อืม...แล้วเราหายไปไหนมา" ข้าพเจ้าถามผู้ป่วยต่อ หลังจากสิ้นเสียงคำถามจากข้าพเจ้า ผู้ป่วยน้ำตาคลอ ยกมือขึ้นมาปาดน้ำตาพร้อมพูดว่า "ผมไม่ดีเองครับที่หายไป ไม่เชื่อฟังคำพูดของบอมอ...บอมอครับ ผมขอโอกาสอีกครั้งน่ะครับ ต่อไปผมจะมาตามที่บอมอนัด ผมอยากมีชีวิตเหมือนคนปกติทั่วไปอีกครั้ง ผมเป็นห่วงลูกชายผม ลูกชายผมยังเล็ก อีกอย่างผมเป็นคนหาเงินมาเลี้ยงคนในครอบครัวครับ" ข้าพเจ้ารู้สึกตื้นตันกับคำพูดของผู้ป่วย ข้าพเจ้าเอามือไปแตะที่ต้นแขนของผู้ป่วยพร้อมพูดว่า "เราจะสู้ไปด้วยกันน่ะ..... แต่.....ต้องอดทนน่ะ" "ได้ครับผมจะสู้ ผมจะมีชีวิตอยู่เพื่อครอบครัวของผมให้ได้ครับ" ผู้ป่วยพูดเสร็จหันมาพยักหน้าและพยามยามส่งยิ้มให้ข้าพเจ้า

 กริ๊งงงงงงงงงงง..............เสียงโทรศัพท์เครื่องเดิมดังขึ้นในตอนเช้าหลังจากที่ข้าพเจ้าไปเยี่ยมผู้ป่วยที่ตึกชวนชมเมื่อ 2 วันที่แล้ว "สวัสดีค่ะ.....คลินิกสานฝัน....อัจฉราพร กำลังพูดสายอยู่ค่ะ" ข้าพเจ้าพูดทักทายไปตามสายเช่นเคย "จ้าปุ๋ย พี่โทรมาจากตึกชวนชม นาย.....เสียแล้วน่ะ" พอสิ้นเสียงตามสายข้าพเจ้ารู้สึกเหมือนหัวใจหล่นไปอยู่ที่ตาตุ่ม ตัวชา หน้าชา รู้สึกสงสารนาย.....จับใจ พลันคิดไปถึงคำพูดนาย..... "บอมอครับ...ผมขอโอกาสอีกครั้งน่ะครับ" บอมอให้โอกาสผู้ป่วยได้เสมอ แต่พญามัชจุราชไม่เคยให้โอกาสและไม่เคยปราณีใคร ในที่สุดก็ได้พรากชีวิตนาย.....ไปจากครอบครัวอันเป็นที่รัก นาย.....คิดกลับใจ.........ในวันที่มันสายเกินไปเสียแล้ว.......

4. ชื่อและที่อยู่องค์กร : โรงพยาบาลโคกโพธิ์ จังหวัดปัตตานี

5. สมาชิกทีม :

 นางศิริพร ธนภัทร์กวิน พยาบาลวิชาชีพชำนาญการ

 นางจิตตรา ศรีมหาดไทย พยาบาลวิชาชีพชำนาญการ

 นางสาวอัจฉราพร สหวิริยะสิน พยาบาลวิชาชีพชำนาญการ

6. เป้าหมาย : เพื่อให้ผู้ป่วยมารับการรักษาตามนัด

7. ปัญหาและสาเหตุโดยย่อ :

 เอดส์หรืออาการภูมิคุ้มกันต่ำ เป็นโรคของ[ระบบภูมิคุ้มกัน](https://th.wikipedia.org/wiki/%E0%B8%A3%E0%B8%B0%E0%B8%9A%E0%B8%9A%E0%B8%A0%E0%B8%B9%E0%B8%A1%E0%B8%B4%E0%B8%84%E0%B8%B8%E0%B9%89%E0%B8%A1%E0%B8%81%E0%B8%B1%E0%B8%99)ของมนุษย์ ซึ่งเกิดจากการติดเชื้อ[ไวรัส](https://th.wikipedia.org/wiki/%E0%B9%84%E0%B8%A7%E0%B8%A3%E0%B8%B1%E0%B8%AA)[เอชไอวี](https://th.wikipedia.org/wiki/%E0%B9%80%E0%B8%AD%E0%B8%8A%E0%B9%84%E0%B8%AD%E0%B8%A7%E0%B8%B5) ซึ่งจะทำให้ระบบภูมิคุ้มกันในร่างกาย[มีการทำงานบกพร่อง](https://th.wikipedia.org/wiki/Immunodeficiency) เสี่ยงต่อ[การติดเชื้อฉวยโอกาส](https://th.wikipedia.org/wiki/%E0%B8%81%E0%B8%B2%E0%B8%A3%E0%B8%95%E0%B8%B4%E0%B8%94%E0%B9%80%E0%B8%8A%E0%B8%B7%E0%B9%89%E0%B8%AD%E0%B8%89%E0%B8%A7%E0%B8%A2%E0%B9%82%E0%B8%AD%E0%B8%81%E0%B8%B2%E0%B8%AA) โดยหลังจากที่เจาะเลือดและพบว่าผู้ป่วยติดเชื้อเอชไอวี ก็จะทำการตรวจภูมิคุ้มกัน (CD 4) เมื่อภูมิคุ้มกัน (CD 4) น้อยกว่า 200 เซลล์ต่อไมโครลิตร ก็จะให้ผู้ป่วยรับยาป้องกันโรคติดเชื้อฉวยกาส หากผู้ป่วยไม่มารับการรักษาและยาตามนัด ก็อาจจะทำให้ผู้ป่วยเสียชีวิตด้วยโรคติดเชื้อฉวยโอกาสได้

8. กิจกรรมการแก้ปัญหา / พัฒนา :

 ให้คำปรึกษาทุกครั้งหลังจากผู้ป่วยมาฟังผลภูมิคุ้มกัน (CD 4) โดยพูดเกี่ยวกับโรคเอดส์และโรคติดเชื้อฉวยโอกาส การปฏิบัติตัว และแนวทางการรักษาเพื่อเป็นการเตรียมความพร้อมผู้ป่วยก่อนเริ่มยาต้านไวรัสเอดส์

9. การเปลี่ยนแปลงที่เกิดขึ้น : มีระบบในการให้คำปรึกษาหลังจากผู้ป่วยมาฟังผลภูมิคุ้มกัน (CD 4)

## 10. **บทเรียนที่ได้รับ :**

 1. ความไว้วางใจในตัวเจ้าหน้าที่ทำให้สามารถรับรู้ถึงปัญหา และดูแลผู้ป่วยได้ครอบคลุมทั้งองค์รวมมากขึ้น

 2. การสร้างความตระหนักเกี่ยวกับโรคเอดส์ โรคติดเชื้อฉวยโอกาส และการให้กำลังใจเป็นสิ่งจำเป็นสำหรับผู้ป่วย

11. การติดต่อกับทีมงาน

 คลินิกสานฝันโรงพยาบาลโคกโพธิ์ 40/2 หมู่ 3 ตำบลมะกรูด อำเภอโคกโพธิ์ จังหวัดปัตตานี

94120 โทร 073-431313 ต่อ 155 หรือ 095-4399761